Senatorii au dat votul pentru proiectul de lege privind energia eoliană offshore din Marea Neagră
Un nou proiect important ce va ajuta România să obţină independenţa energetică.
Proiectul de lege a trecut luni, 4 martie, de Senatul României. Vorbim despre o iniţiativă a Guvernului României. Prin ea, se stabileşte cadrul legal pentru dezvoltarea investiţiilor în domeniul energiei eoliene offshore din Marea Neagră.
Astfel de capacităţi de producţie sunt tot mai utilizate la nivel mondial, argumentează Executivul.
În plus, ţara noastră trebuie să îndeplinească obiectivele noilor politici UE privind energia şi clima.
Prin iniţiativă legislativă privind energia eoliană, România îşi va consolida poziţia de producător major de energie în regiune. Mai mult, ţara noastră îşi va facilita tranziţia către o energie curată.
"Stabilirea unui cadru legislativ şi fiscal adecvat este esenţială în dezvoltarea energiei eoliene offshore, în contextul actual marcat de extinderea accelerată a acestor capacităţi de producţie la nivel mondial.
România urmăreşte îndeplinirea principalelor obiective ale noii politici din domeniul energiei şi climei a Uniunii Europene, pentru anul 2030 şi perspectiva pentru anul 2050, obiective asumate şi de România în calitate de stat membru.
Prin promovarea proiectului de lege privind energia eoliană offshore, România îşi va menţine şi consolida poziţia de producător important de energie în regiune şi va avea un rol activ şi însemnat în tranziţia spre energie curată la nivelul UE", se arată în expunerea de motive a Guvernului pentru acest proiect de lege.
La ce va ajuta, mai exact, proiectul de lege privind eolienele din Marea Neagră
Senatul este primul for sesizat în acest caz. Proiectul merge acum la Camera Deputaţilor. Trebuie menţionat că această iniţiativă este în procedură de urgenţă în Parlament.
Proiectul adoptat astăzi, 4 martie, de către Senat stabileşte cadrul legal pentru dezvoltarea investiţiilor în domeniul energiei eoliene offshore.
Mai mult, proiectul referitor la eolienele din Marea Neagră va ajuta România să îndeplinească un important jalon din cadrul PNRR.
Vorbim aici despre jalonul cu numărul 116. Acesta este inclus în "Reforma 1 – Reforma pieţei de energie electrică, prin înlocuirea cărbunelui din mixul energetic".
În plus, va susţine un "cadru legislativ de reglementare stimulativ pentru investiţii private în producţia de electricitate din surse regenerabile, din cadrul Componentei 6 – Energie a Planului Naţional de Redresare şi Rezilienţă", potrivit Guvernului.